Document ID: /roh_data/filtered/fineweb-2-filterrobots_roh.jsonl.gz/22538

Dapi 170 onns exista il chor viril Ligia Grischa e durant quests onns d'existenza èn vegnidas stgaffidas numeruras cumposiziuns rumantschas. Il fundament per las chanzuns han tschentà ils poets e scrivents cun lur texts. Sin il nov portatun da la Ligia Grischa è da chattar ina vasta paletta dal chant rumantsch. Duas giadas bab e figl (Tumasch e Benedetg Dolf, Gion Balzer e Gion Andrea Casanova), ils cumponists Gion Antoni e Gion Giusep Derungs ed intgins semperverds sco per exempel «La patria» u «Il pur suveran» na dastgan natiralmain er betg mancar.
Il president partent Aurelio Casanova ha dà pled e fatg davart las ponderaziuns per quest nov portatun.
Sper las chanzuns rumantschas datti er talas en lingua franzosa u tudestga e per schluccar datti tranteren adina puspè intermezzis instrumentals or da l'ovra «Il stroli» per clarinetta, corn basset e clavazin. Tschintg da las 11 istorgiettas dal ciclus èn en la versiun per quintett (Stella Ingrosso, flauta traversa / Josias Just, clarinetta / Elisabeth Göring, fagot / Cornelia Brandis, violina / Luzius Gartmann, cello) e trais istorgiettas èn en la versiun da clavazin, sunadas da Andriy Dragan.
La Ligia Grischa
Il chor viril Ligia Grischa è vegnì fundà l'onn 1852 sin l'iniziativa dal spiritual Gion Martin Darms da Flond cun l'incumbensa primara da promover il chant viril rumantsch.
Dapi il 1924 stat il chor sut la direcziun da musicists da professiun: Robert Cantieni, Hans Lavater, Walther Aeschbacher, Ernst Schweri, Gion Giusep Derungs, Peter Appenzeller. Dapi il 2012 diregia Christoph Cajöri.
Tadlai nossas pli novas registraziuns, intervistas cun cumponists ed istorgias da davant e davos ils palcs da concert.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.